ชงภาษีมรดกวัดใจครม.
สมหมาย วัดใจ ครม. ชงภาษีมรดกวันนี้ รับเจอหลายกลุ่มสกัด แนะแก้ไขใน สนช.
18 พ.ย. 2557

สมหมาย วัดใจ ครม. ชงภาษีมรดกวันนี้ รับเจอหลายกลุ่มสกัด แนะแก้ไขใน สนช.
นายสมหมาย ภาษี รมว.คลัง เปิดเผยว่า วันนี้คลังจะเสนอร่างภาษีผู้รับมรดกให้คณะรัฐมนตรี (ครม.) พิจารณา สาระสำคัญยังเหมือนที่ยืนยันมาโดยตลอด คือ จะเก็บภาษีจากผู้รับมรดกในส่วนที่เกิน 50 ล้านบาท ในอัตรา 10% รวมทั้งจะเสนอแก้กฎหมายประมวลรัษฎากรภาษีการรับให้ เพื่อป้องกันการเลี่ยงภาษี
นายสมหมาย ยอมรับว่าการเสนอเก็บภาษีมรดกมีความขัดแย้งมาก มีผู้ไม่เห็นด้วยกับการออกกฎหมายครั้งนี้ กระทรวงการคลังจะเปิดกว้างเมื่อผ่าน ครม.แล้ว ยังสามารถเข้าไปถกเถียงกันในชั้นของสภานิติบัญญัติแห่งชาติ (สนช.) และแก้ไขให้มีความเหมาะสมกับทุกฝ่าย ส่วนจะมีการรวมตัวกันเพื่อล้มกฎหมายดังกล่าวเป็นเรื่องของสมาชิก สนช. ไม่ใช่เรื่องของกระทรวงการคลังที่เป็นผู้เสนอกฎหมาย ซึ่งได้ดำเนินการเต็มที่เพื่อให้กฎหมายนี้ออกมาดีที่สุด” นายสมหมาย กล่าว
นายสมชัย จิตสุชน ผู้อำนวยการวิจัยด้านการพัฒนาอย่างทั่วถึง สถาบันวิจัยเพื่อการพัฒนาประเทศไทย (ทีดีอาร์ไอ) กล่าวว่า ในทางทฤษฎีการจัดเก็บภาษีมรดกเป็นการลดปัญหาความเหลื่อมล้ำระหว่างคนรวยกับคนจนได้ แต่ในทางปฏิบัติไม่สามารถแก้ไขปัญหาความเหลื่อมล้ำได้มากนัก เพราะเชื่อว่าคนที่รวยมากๆ จะมีช่องทางและเงินในการว่าจ้างเพื่อหลบเลี่ยงภาษี ทำให้ผลกระทบจะตกกับคนชั้นกลางที่ได้รับที่ดินมูลค่ามากเป็นมรดก ขณะเดียวกันรัฐบาลจะไม่ได้เงินภาษีมากนัก